**ПЛАН „ЮНКЕР”**

**Необходимост от инвестиционен план за ЕС**

С цел стимулиране на инвестициите в ЕС поради намаляването им с около 15 % спрямо върховата си стойност от 2007 г, на 26 ноември 2014 г. ЕК обяви „План за инвестиции за Европа", **т. нар. План „Юнкер"**. Планът предвижда мобилизиране на средства от публични и частни източници на финансиране, при което всяко евро от публичните средства се използва за генерирането на допълнителни частни инвестиции, без да се създава нов дълг. Планът за действие се състои от три взаимно подсилващи се направления (стълбове на Инвестиционния план):

[**Първи стълб на Инвестиционния план**](http://www.minfin.bg/bg/page/1057)

С приетия [Регламент за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1) се създава **Европейски фонд за стратегически инвестиции (ЕФСИ).**

ЕФСИ е в основата на Плана за инвестиции за Европа. Предизвикателството пред ЕФСИ е да се прекъсне порочният кръг от недостатъчно доверие и недостатъчни инвестиции и да се използва ликвидността, с която разполагат финансовите институции, корпорациите и физическите лица във време, когато публичните ресурси са недостатъчни.

ЕФСИ е резултат от партньорството между Европейската инвестиционна банка (ЕИБ) и Европейската комисия (ЕК) и е създаден в рамките на ЕИБ. Фондът се основава на **гаранция** в размер на 16 млрд. евро от бюджета на ЕС, която е допълнена с 5 млрд. евро от ЕИБ, с което общият капацитет за поемане на риск от ЕФСИ възлиза на **21 млрд.евро**. ЕФСИ има потенциал да мобилизира допълнително финансиране, надхвърлящо 315 млрд. евро, през периода 2015-2017 г. Фондът функционира от месец септември 2015 г.

 ЕФСИ е създаден първоначално за срок от три години за периода 2015-2017 г., като след оценка на неговата активност ще се вземе решение, дали ще продължи да функционира.

ЕФСИ е насочен към по-рискови проекти от тези, които биха били финансирани от частния сектор без наличието на гаранцията на ЕС, т.е към проекти, които не могат да се финансират единствено от частния или публичния сектор. ЕФСИ няма за цел да финансира проекти, които биха могли да получат финансиране от частния сектор, на национално равнище или чрез други схеми на ЕС, затова ЕФСИ предвижда да финансира само средно 20% от общия размер на инвестициите, а останалите 80 % ще се осигуряват от други източници на финансиране. Идеята е ЕФСИ да не е единственият източник на финансиране.

ЕФСИ не се припокрива с Европейските структурни и инвестиционни фондове (ЕСИФ). Регламентът на ЕФСИ има за цел пълното взаимно допълване между възможностите за рисково финансиране по линия на ЕФСИ и тези по линия на ЕСИФ. Двата източника имат различни цели и се прилагат посредством различни финансови инструменти. Докато ЕФСИ е насочен към привличане на частни инвеститори към икономически жизнеспособни проекти, по-голямата част от ЕСИФ се състои от безвъзмездни средства. Държавите членки се насърчават да увеличат използването на иновативни финансови инструменти, което ще оптимизира действието на ЕСИФ. Европейската комисия разработи конкретни указания за управляващите органи по ЕСИФ как по най-добър начин да се комбинират двете възможности, които бяха публикувани на 22 февруари 2016 г. - [План за инвестиции за Европа - нови насоки относно комбинирането на европейските структурни и инвестиционни фондове с ЕФСИ.](http://ec.europa.eu/regional_policy/en/newsroom/news/2016/02/22-02-2016-investment-plan-for-europe-new-guidelines-on-combining-european-structural-and-investment-funds-with-the-efsi)

[**Втори стълб на Инвестиционния план**](http://www.minfin.bg/bg/page/1056)

С приетия [Регламент за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1) се създават [**Европейски портал за инвестиционни проекти (ЕПИП)**](http://www.minfin.bg/bg/page/1083), който е със значение на ниво ЕС и на ниво държави членки, и [**Европейски консултантски център по инвестиционни въпроси (ЕКЦИВ)**](http://www.minfin.bg/bg/page/1061), който обединява вече съществуващия капацитет за подкрепа на реализацията на проекти по различни инициативи на ЕС.

[**Трети стълб на Инвестиционния план**](http://www.minfin.bg/bg/page/1055)

ЕК провежда амбициозна политика, за отстраняване на **регулаторните пречки** пред реализацията на инвестициите. Идентифицирането на предизвикателствата пред инвестициите и предприемането на действия за преодоляването им са част от усилията за подобряване на бизнес климата в ЕС и намаляване на бюрокрацията и регулаторната тежест, които представляват така  наречения "Трети стълб" на Инвестиционния план за Европа.

* [Предприети действия на ниво ЕС](http://www.minfin.bg/bg/page/1096)

Като част от Третия стълб на „Плана Юнкер", Комисията направи бърз преглед на настоящето състояние и се ангажира да продължи усилията в посока на намаляване на регулаторната и административната тежест на ниво ЕС. Като приоритетна област в тази връзка, ЕК постави на дневен ред доизграждането на Единния пазар. Като най-важни са посочени усилията в посока на задълбочаване  на [Единния пазар на стоки](http://ec.europa.eu/growth/single-market/goods/index_en.htm), [Единния пазар на услуги](http://ec.europa.eu/growth/single-market/services/index_en.htm), създаването на [Единен цифров пазар](http://ec.europa.eu/priorities/digital-single-market/), изграждането на  [Съюза на капиталовите пазари](http://ec.europa.eu/finance/capital-markets-union/index_en.htm) и на [Енергийния съюз](http://ec.europa.eu/priorities/energy-union/index_en.htm). ЕК очаква тези инициативи да доведат до съществено подобряване на инвестиционната среда.

Успоредно с това, със своята [**Инициатива за по-добро регулиране**](http://ec.europa.eu/smart-regulation/index_bg.htm)Комисията има за цел да гарантира, че тя изпълнява своите приоритетни дейности по най-ефективния и опростен начин, както относно новите законодателни предложения, така и чрез непрекъснат преглед на съществуващите регулации на ниво ЕС. Това ще допринесе за подобряване на качеството и предвидимостта на регулаторната среда, като заинтересованите страни могат да изразят своето мнение през целия жизнен цикъл на политиките.

С Решение от 19 май 2015 г. Комисията създаде **платформата**[**REFIT**](http://ec.europa.eu/smart-regulation/refit/index_bg.htm), за да провежда диалог с държавите членки и заинтересованите лица за подобряване на законодателството на ЕС в контекста на програмата за пригодност и резултатност на регулаторната рамка.

Платформата REFIT се състои от две постоянни групи:

* за експерти на държавите членки („правителствена група")
* за представители на бизнеса, социалните партньори и гражданското общество („група на заинтересованите лица").

Още от самото начало на дадена инициатива те имат възможност да коментират документи, като пътни карти и оценки на въздействието. Комисията също така активно се допитва до гражданите и други заинтересовани страни по време на изготвянето на всички важни политически инициативи. Заинтересованите страни могат и да изразяват своето мнение по предложения на Комисията след приемането им, както и по свързаните с тях оценки на въздействието.

* [Действия на ниво държави членки](http://www.minfin.bg/bg/page/1097)

В допълнение към инициативите за подобряване на инвестиционната среда на ниво ЕС, държавите членки трябва да идентифицират и адресират предизвикателства и на национално ниво. От началото на икономическата криза динамиката на инвестиционната активност се развива по различен начин в отделните държави членки, както по отношение на частните, така и на публичните инвестиции. Все още са налице, както регулаторни, така и нерегулаторни предизвикателства пред инвестициите.

За да подпомогнат държавите-членки, службите на Комисията стартираха **общ преглед на най-важните пречки пред инвестициите на национално равнище**. В края на месец ноември 2015 г. ЕК публикува [доклад](http://ec.europa.eu/europe2020/pdf/2016/ags2016_challenges_ms_investment_environments_en.pdf), в тази връзка, в който за всяка държава-членка са идентифицирани десет основни предизвикателства, включително и за [България](http://ec.europa.eu/europe2020/pdf/2016/ags2016_challenges_bulgaria_bg.pdf).

Основните предизвикателства, установени и обобщени в инвестиционния профил на всяка конкретна страна, ще бъдат допълнително анализирани най-подробно в националните доклади в рамките на Европейския семестър. Службите на Комисията планират да проведат диалог с държавите членки за идентифициране на тези предизвикателства и възможните действия за преодоляването им, включително и чрез тематични дискусии в Съвета и неговите Комитети.

* [Актуална информация за предприетите действия от България](http://www.minfin.bg/bg/page/1114)

България е сред първите държави членки в ЕС, предприели самостоятелни действия на национално ниво за премахване на регулаторните пречки пред инвестициите. Предприетите стъпки включват:

* През месец май 2015 г. бе създадена работна група за идентифициране на основните пречки пред инвестициите в страната. Изготвен бе анализ на проблемите, възпрепятстващи нарастването на инвестициите в България. На основата на анализа бяха изведени десет основни проблемни области, които се явяват и пречки пред инвеститорите. Посочените проблеми обхващат, както тези, пряко свързани с инвестиционния процес, така и по-широките проблеми на бизнес средата;
* През месец август 2015 г. Министерският съвет одобри ([с Решение № 617 от 12 август 2015 г.](http://www.minfin.bg/document/18109%3A1)) анализа на проблемите, възпрепятстващи нарастването на инвестициите в България, като създаде десет междуведомствени работни групи по одобрените основни проблемни области. За всяка междуведомствена група бе определено водещо ведомство, което в срок до 31.01.2016 г. да разработи детайлни и конкретни мерки по съответните проблемни области, които да доведат до подобряване на инвестиционния климат и повишаване на инвестиционната активност;
* На 18 ноември 2015 г. правителството разгледа на оперативно заседание напредъка по изпълнението на конкретните задачи на междуведомствените работни групи по десетте проблемни области;
* През месец май 2016 г. Министерският съвет одобри ([с Решение № 411 от 19 май 2016 г.](http://www.minfin.bg/document/18110%3A1)) План за действие с мерки, адресиращи основните проблемни области, възпрепятстващи нарастването на инвестициите, които са резултат от работата на междуведомствените работни групи по пет от проблемните области с указани конкретни срокове и отговорни институции. На всеки три месеца ще бъде докладвано на правителството за постигнатия напредък по изпълнението на заложените мерки. С три седмици е удължен срокът за разработване на конкретни мерки по останалите пет проблемни области, като очакванията са в началото на месец юли 2016 г. правителството да одобри и втората група с мерки.

**Нормативна рамка**

Основните моменти в приетия [Регламент за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1) включват:

* [Структуриране и управление на ЕФСИ](http://www.minfin.bg/bg/page/1060)
* **Регламентът урежда създаването и функционирането на Европейски фонд за стратегически инвестиции**(ЕФСИ), с който да се предостави **гарантиране на риска при дългосрочни инвестиции в ЕС** и да се осигури по-голям достъп до рисково финансиране за МСП и дружествата със средна пазарна капитализация;
* За целите на предоставената от ЕС гаранция е създаден **гаранционен фонд**, от който се гарантират инвестициите, осъществени в рамките на ЕФСИ. Гаранционният фонд е предназначен да предоставя ликвиден резерв за бюджета на ЕС в случай на загуби, понесени от ЕФСИ в процеса на реализация на инвестициите;
* **ЕФСИ функционира в рамките на Европейската инвестиционна банка (ЕИБ**), с цел да се ползва опита и експертизата на Банката. Фондът осигурява допълнителни източници на капацитет за поемане на риск и е насочен към проекти от голямо социално и икономическо значение, както и към такива, които насърчават създаването на работни места и допринасят за икономическия растеж в дългосрочен план;
* **ЕК е сключила споразумение с ЕИБ** относно управлението на ЕФСИ, в което са регламентирани всички финансови въпроси по участието на ЕИБ във Фонда и предоставянето на гаранцията от ЕС, въпросите, свързани с управлението на Фонда, процедурите при избора на проекти и др.;
* **Управленската структура на ЕФСИ** включва Управителен съвет, който ще определя стратегическата ориентация и Инвестиционен комитет, състоящ се от независими експерти, който отговаря за разглеждането на всички потенциални операции и за одобряването на подкрепата по линия на гаранцията на ЕС. За оперативното управление на ЕФСИ и подготовката на председателството на заседанията на Инвестиционния комитет е назначен управляващ директор.

[**Основни характеристики на ЕФСИ**](http://www.minfin.bg/bg/page/1059)

* Фондът оказва подкрепа за **широка гама финансови продукти, предоставени от ЕИБ, включително капиталови инструменти, дългови инструменти или гаранции**, за да може да се отговори по възможно най-добрия начин на нуждите на инвеститорите;
* ЕФСИ подпомага **стратегическите инвестиции с висока икономическа и обществена добавена стойност основно в инфраструктурата, иновациите, подпомагане на МСП и развитие на човешкия капитал**;
* Работата на Фонда, свързана с осигуряване на достъп до рисково финансиране за **МСП и дружествата със средна пазарна капитализация**, се осъществява чрез Европейския инвестиционен фонд;
* ЕФСИ допълва текущите програми на ЕС и традиционните дейности на ЕИБ и е насочен към проекти с по-висок риск, отколкото съществуващите инструменти на ЕИБ и Съюза.

[**Подпомагащи структури към ЕФСИ**](http://www.minfin.bg/bg/page/1058)

* **Европейски портал за инвестиционни проекти** с информация за налични инвестиционни възможности в държавите-членки.
* [**Европейски консултантски център по инвестиционни въпроси (ЕКЦИВ)**](http://www.eib.org/eiah/about/index), който има за цел да подпомага процеса на развитие и подготовка на проекти в Европейския съюз.

**Участие на частния сектор в инициативата**

Според [Регламента за Европейския фонд за стратегически инвестиции](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1) (ЕФСИ), фондът предлага широк спектър от финансови продукти, включително **инвестиции в собствен капитал, дългови или гаранционни инструменти**, които най-добре отговарят на потребностите на конкретните проекти. Инвестиционните платформи са опция за реализация на широкомащабни инвестиции, като те ще могат да се групират на географски или секторен принцип. Този тип платформи позволя да се постигне по-добра синергия и допълняемост между инвестициите.

[**Тип допустимо финансиране**](http://www.minfin.bg/bg/page/1070)

Допустимо е покритието от гаранционния фонд на ЕИБ на следните инструменти:

a) **предоставяни директно от ЕИБ** заеми, гаранции, насрещни гаранции, инструменти на капиталовия пазар, всякакви други форми на инструменти за финансиране или инструменти за кредитно подобрение, капиталови или квазикапиталови участия, включително в полза на национални насърчителни банки или институции, инвестиционни платформи или фондове;

б**) финансиране или гаранции от ЕИБ за ЕИФ**(Европейския инвестиционен фонд) който е към нея, позволяващи му да осигурява заеми, гаранции, насрещни гаранции и всякакви други форми на инструменти за кредитно подобрение, инструменти на капиталовия пазар и капиталови или квазикапиталови участия, включително в полза на национални насърчителни банки или институции, инвестиционни платформи или фондове;

в) **гаранции от ЕИБ за** **създаването на различни финансови продукти** от национални насърчителни банки или институции, инвестиционни платформи или фондове при насрещна гаранция от ЕС.

[**Критерии за участие**](http://www.minfin.bg/bg/page/1069)

Критериите за допустимост за използването на гаранцията на ЕС чрез ЕФСИ са посочени в чл. 6 и чл. 9 и Приложение II на[Регламента](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1) и най-общо се изразяват в следното:

а) Проектите **да са икономически жизнеспособни** съгласно анализ на разходите и ползите, извършен в съответствие със стандартите на Съюза, като се взема предвид евентуалната подкрепа и съфинансиране на проектите от страна на частни и публични партньори;

б) Проектите да са съгласувани с политиките на Съюза, включително с целта за интелигентен, устойчив и приобщаващ растеж, създаване на качествени работни места и икономическо, социално и териториално сближаване;

в) Проектите да спомагат, където това е възможно, за максималното **мобилизиране на капитал от частния сектор**;

г) Проектите да са **жизнеспособни** от техническа гледна точка;

д) Проектите да осигуряват **допълняемост**: с цел да се избегне дублиране на съществуващите финансови инструменти гаранцията на ЕС може да допълва, да се комбинира със или да укрепва или да подобрява други съществуващи програми или други източници на финансиране от Съюза;

е) По време на инвестиционния период на ЕФСИ **инвестициите, получили подкрепа от ЕФСИ, като правило не изместват използването на други финансови инструменти на Съюза**;

ж) **Добавена стойност**: принос за постигането на целите на ЕФСИ;

з) Необходимо е финансовите операции да се осъществяват или само в рамките на Съюза или да включват образувания, намиращи се или установени в една или повече държави членки, като обхващат една или повече трети държави, включени в обхвата на Европейската политика за съседство, включително стратегическото партньорство, политиката на разширяване и Европейското икономическо пространство или Европейската асоциация за свободна търговия, или отвъдморска страна или територия, посочена в приложение II към Договора за функциониране на ЕС (ДФЕС).

***Следва да се има предвид, че специфичните изисквания за всеки отделен финансов продукт ще зависят допълнително от условията договорени с ЕФСИ, както и от самия посредник, предлагащ финансиране.***

[**Могат ли да се комбинират различни видове финансиране в проекта си?**](http://www.minfin.bg/bg/page/1068)

Инвеститорите могат да използват:

а) всякакви видове частно съфинансиране;

б) публична помощ;

в) всякакви източници на финансиране от Съюза, включително инструментите в рамките на Европейските структурни и инвестиционни фондове (ЕСИФ) и на трансевропейските мрежи и политиките в областта на промишлеността;

г) да участват във финансирането на проекти, отговарящи на условията за допустимост, в които ЕИБ инвестира самостоятелно или чрез ЕИФ с подкрепата на гаранцията на ЕС.

***Финансираните проекти следва да отговарят и на критериите за допустимост и по-общо на целите и принципите, приложими съгласно правната рамка на съответните инструменти и на ЕФСИ.***

**Подкрепата по линия на ЕФСИ не е държавна помощ** по смисъла на Договорите на ЕС и следователно не следва да бъде одобрявано от Европейската комисия съгласно правилата на ЕС за държавна помощ. Следва да се има предвид обаче, че публичното съфинансиране (включително осигуреното чрез Европейските структурни и инвестиционни фондове), което се използва за проекти, кандидатстващи за подкрепа от ЕФСИ, е свързано с държавна помощ и следва да бъде нотифицирано за одобрение от ЕК, съгласно член 108 от Договора за функционирането на Европейския съюз. ЕК се ангажира да оценява приоритетно получени такива заявки като въведе ускорено обработване (с отговор до шест седмици от получаването на пълно уведомление от съответната държава членка).

[**Сектори, в които ЕФСИ следва да се съсредоточи инвестициите си**](http://www.minfin.bg/bg/page/1067)

* [Научни изследвания, развитие и иновации](http://www.minfin.bg/bg/page/1077)
* [Развитие на енергийния сектор в съответствие с приоритетите на енергийния съюз, включително сигурността на енергийните доставки, и рамките на политиката в областта на климата и енергетиката за 2020, 2030 и 2050 г.](http://www.minfin.bg/bg/page/1076)
* [Развитие на транспортната инфраструктура и оборудване и иновативните технологии за транспорт](http://www.minfin.bg/bg/page/1075)
* [Финансова подкрепа чрез ЕИФ и ЕИБ за образувания, които имат до 3 000 служители, със специална насоченост към МСП и малки дружества със средна пазарна капитализация](http://www.minfin.bg/bg/page/1074)
* [Развитие и внедряване на информационните и комуникационните технологии](http://www.minfin.bg/bg/page/1073)
* [Околна среда и ефективно използване на ресурсите](http://www.minfin.bg/bg/page/1072)
* [Човешки капитал, култура и здравеопазване](http://www.minfin.bg/bg/page/1071)

[**Възможности за участие в проекти на частния сектор по линия на ЕФСИ**](http://www.minfin.bg/bg/page/1066)

Възможности за участие в проекти на частния сектор по линия на ЕФСИ

* **чрез директна инвестиция като дялово участие в ЕФСИ**;
* чрез кандидатстване за получаване на финансиране **директно** от ЕИБ по линия на ЕФСИ в допустимите области:
* **по линия на Инфраструктурния и иновационен прозорец**:
	+ чрез участие или съфинансиране по конкретен проект;
	+ чрез инвестиционни платформи с различни партньори.
* **директно по линия  на**[**Прозореца за МСП**](http://www.minfin.bg/bg/page/1063),  ако отговаряте на условията за категории предприятия, които ще се подпомагат посредством ЕИФ съгласно инициативата според Регламента.
* [Възможности за кандидатстване за финансовите посредници и други образувания](http://www.minfin.bg/bg/page/1065)

**Възможности за кандидатстване за финансовите посредници и други образувания**

За финансиране по линия на ЕФСИ могат да участват, включително като партньори:

* образувания с всякакъв размер, включително предприятия за комунални услуги, предприятия със специално предназначение или дружества за проекти, МСП или дружества със средна пазарна капитализация;
* национални насърчителни банки или институции или финансови институции за посредничество;
* капиталови/дългови фондове и всякаква друга форма на дружества за колективно инвестиране;
* [инвестиционни платформи;](http://www.minfin.bg/bg/page/1064)
* образувания от публичния сектор (независимо дали са териториални или не, но с изключение на операции с подобни образувания, които пораждат пряк риск за държавата членка) и предприятия от типа на образуванията от публичния сектор.

[**Участие чрез инвестиционни платформи**](http://www.minfin.bg/bg/page/1064)

Инвестиционните платформи са съвместни инвестиционни споразумения, структурирани с цел предоставяне на възможност за осъществяване на инвестиции в портфейл от проекти (за разлика от отделните проекти) с тематичен или географски фокус. Те са средство за обединяване на инвестиционни проекти, намаляване на транзакционните и информационни разходи и осигуряване на по-ефективно разпределение на риска между различните инвеститори.

„Инвестиционни платформи", съгласно дефиницията на чл. 2 от [Регламента за ЕФСИ](http://eur-lex.europa.eu/legal-content/BG/TXT/PDF/?uri=CELEX:32015R1017&rid=1), означава **дружества със специална цел, управлявани сметки, договорно съфинансиране или договорености за споделяне на риска, или договорености, постигнати по всякакъв друг начин, чрез които образуванията насочват финансово участие с цел финансиране на различни инвестиционни проекти**, като те могат да включват:

a) **национални или поднационални платформи**, които обединяват няколко инвестиционни проекта **на територията на дадена държава членка**;

б) **многонационални или регионални платформи**, които обединяват партньори от няколко държави членки или трети държави, които проявяват интерес към проекти в даден **географски район**;

в) **тематични платформи**, които обединяват инвестиционни проекти **в даден сектор**.

Инвестиционните платформи могат да обхващат широк кръг услуги, които ги правят атрактивен инструмент в отговор на пазарните нужди. Добре проектираните платформи имат потенциал да комбинират ресурси от различни източници като например националните насърчителни банки, институционални инвеститори и суверенни инвестиционни фондове.

Платформите могат да обединяват инвеститори, публични органи, експерти, субекти в областта на образованието, обучители и изследователски институции, съответните социални партньори и представители на гражданското общество и други заинтересовани страни на европейско, национално и регионално ниво. Това може да се осъществява в различни формати, например макрорегиони, мрежи, групи от заинтересовани страни.

За да получи финансиране една инвестиционна платформа, трябва да отговаря на изискванията на Регламента за ЕФСИ по отношение на допълняемост, секторна и географска допустимост, докладване, отчетност и оценка.

Преди създаването на всяка инвестиционна платформа се препоръчва да се направи пазарно проучване (обикновено се извършва от външен за организатора на платформата субект) за идентифициране на пазарния потенциал и нуждите, както и на изискванията на организаторите на проекти и инвеститорите. Това пазарно проучване трябва да придружава искането за финансиране от ЕФСИ чрез ЕИБ. Когато става въпрос за участието на финансови инструменти, то това пазарно проучване е част от извършената предварителна оценка за съответния финансов инструмент. При оценяването от ЕИБ на исканията за финансиране на платформи се поставя особен акцент върху добавената стойност и предвидения бизнес план на платформата.

При одобрението на искането за финансиране на конкретна инвестиционна платформа Инвестиционният комитет на ЕФСИ, който разглежда всички потенциални операции, обръща специално внимание на ползите от платформите.

Дадена инвестиционна платформа може да има предварително определен тематичен (секторен) фокус. Съгласно чл. 9 на Регламента за ЕФСИ платформите могат да бъдат фокусирани в един или повече сектори.

**Видове услуги, осигурявани от инвестиционните платформи**

Платформата може да предлага разнообразна финансова подкрепа на проекти при условие, че те отговарят на изискванията за избираемост на ЕФСИ и критериите за допълняемост. Видовете услуги от дадена платформа могат да включват:

* Капиталови или квазикапиталови инвестиции в проекти или фондове;
* Заеми за проекти;
* Гаранции за проекти;
* Гаранции и/или насрещни гаранции към посредници.

**Вид финансиране за създаване на инвестиционна платформа от ЕИБ**

Съгласно чл. 10 на Регламента за ЕФСИ ЕИБ предоставя следния вид подкрепа за инвестиционните платформи:

* Заем за инвестиционната платформа;
* Капиталови или квазикапиталови инвестиции или финансови инструменти в или чрез платформата;
* Гаранция за предоставяното от платформата финансиране на портфолио от допустими проекти (частична гаранция на заеми, предоставяна от платформата на проекти).

**Размер на помощта, предоставяната от ЕИБ на инвестиционните платформи**

Размерът на предоставяната финансова помощ от ЕИБ за инвестиционните платформи варира в зависимост от структурирането на съответната платформа.

Според провежданата политика на ЕИБ като собствен принос в капиталови фондове финансовото подпомагане е в размер до 25%.  В този случай като индикация може да послужи финансовият принос на ЕИБ към Инфраструктурния и иновационен прозорец. В общия случай е предвидено дялово участие между 10% и 20% от фонда.

Обичайното отпускане на заеми за проекти от ЕИБ е в размер на 50% от допустимите разходи.

**Организатори на инвестиционни платформи**

Следните институции могат да бъдат организатори на платформи:

* Национални насърчителни банки;
* Групата на ЕИБ и други международни финансови институции (ЕБВР и Групата на Световната банка);
* Правителствени агенции, европейски институции, агенции или органи;
* Търговски банки и други кредитни институции;
* Инвестиционни фондове и инвестиционни компании;
* Корпорации;
* Управляващи органи на Европейските структурни и инвестиционни фондове;
* Суверенни инвестиционни фондове или субекти от трети страни.

Организаторите трябва да установят инвестиционните нужди, секторния и географския фокус, да проучат икономическата обстановка, да посочат източниците на финансиране, да изготвят споразуменията за споделяне на риска, правилата за взимане не решения и т.н.

Организаторите обикновено трябва да вземат решение относно рисковия профил, критериите за плащанията към инвеститорите и допустимите кандидати, които могат да предлагат проекти за платформата (организаторите на проекти), и вътрешния процес за подбор на проекти.

В общия случай организаторите на платформи осигуряват част от първоначалното финансиране на дейностите по създаване на платформата. ЕК или Групата на ЕИБ могат също да участват в създаването на платформата чрез консултиране и помощ, включително чрез ЕКЦИВ.

**Управител на инвестиционна платформа**

Управителят на инвестиционна платформа се грижи за ежедневните оперативни дейности и  дейности по анализиране на исканията за финансиране относно допустимост, икономическа обосновка, финансова устойчивост и жизнеспособност.

Организаторите на платформи обикновено назначават мениджъри чрез провеждане на адекватен подбор и взимат решение относно неговото възнаграждение, което следва да бъде основано на постигнати резултати.

Позицията управител на инвестиционна платформа може да бъде заета от:

* Независим фондов мениджър;
* Националните насърчителни банки;
* ЕИБ или ЕИФ;
* Търговска банка;
* Организатор на инвестиционна платформа.

**Други източници (извън ЕФСИ) за осигуряване на финансиране на инвестиционна платформа**

Значителна част от финансирането за една инвестиционна платформа трябва да бъде осигурено от други източници като:

* Организатори на платформи, които предоставят капиталово участие, квазикапиталово участие или дълг;
* Заемни средства от банки;
* Капиталови пазари - платформите могат да издават акции или дългови ценни книжа, които могат да бъдат закупени от инвеститори;
* Национални насърчителни бенки могат да осигурят финансиране в различни формати (дълг, акции);
* Национални, регионални или местни власти - акции, дълг;
* Бюджетни средства от ЕС.

Източниците на финансиране могат да бъдат и различните програми по Европейските структурни и инвестиционни фондове (ЕСИФ) при условие, че използването им е в съответствие с регулаторната рамка и приоритетите на самите програми. Инвестиционната платформа може да се счита за финансов инструмент, създаден съгласно Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета. Повече подробности можете да намерите [тук](http://www.minfin.bg/bg/page/1119) и [тук](http://ec.europa.eu/regional_policy/en/newsroom/news/2016/02/22-02-2016-investment-plan-for-europe-new-guidelines-on-combining-european-structural-and-investment-funds-with-the-efsi).

Процес на подаване и одобрение на инвестиционна платформа по Инфраструктурния и иновационен прозорец на ЕФСИ

В рамките на Инфраструктурния и иновационен прозорец платформите могат да получат финансиране от кредитния подпрозорец и/или капиталовия подпрозорец.

Организаторите на платформите (национални насърчителни банки или други) следва да се свържат с ЕИБ с искане за споделяне на финансирането.

След анализ на ЕИБ искането за финансова подкрепа се подава в Инвестиционния комитет на ЕФСИ, който проверява съответствието на предложеното финансиране с Регламента за ЕФСИ.

**Операциите** чрез платформите могат да бъдат единични или портфейл от операции.

Инвестиционният комитет може да одобри искането за използването на европейска гаранция (гаранцията от ЕФСИ)  за финансирането от ЕИБ на инвестиционна платформа в рамките на Инфраструктурния и иновационен прозорец по описаните по-долу три начина:

**1)      Използването на европейска гаранция е одобрено предварително за целия размер на финансирането на ЕИБ за платформата**

Решението се взима въз основа на насоките за финансиране на съответната платформа. Не е необходимо ЕИБ да има одобрението на Инвестиционния комитет на ЕФСИ за всяка конкретна операция на платформата. Този тип решение е характерно за случаите, когато проектите са ясно дефинирани или критериите за избираемост на платформата осигуряват увереност, че проектите ще бъдат селектирани в пълно съответствие с Регламента за ЕФСИ.

**2)      Използването на европейска гаранция за финансирането от ЕИБ на инвестиционната платформа изисква одобрението от Инвестиционния комитет на всяка конкретна операция**

Инвестиционният комитет може да одобрява използването на европейска гаранция за всяка конкретна трансакция на платформата. За да гарантира гладко оперативно функциониране на платформата, подобно решение се ограничава до ясно обосновани случаи, като се избягва несигурност или чувствителност. Прилага се и в случаи на посредници, които все още не са познати с практиката си.

**3)      Комбинация от горните две**

В случаи, в които част от проектите са ясно идентифицирани, но част от бъдещите проекти са по-малко ясни, е възможно Инвестиционният комитет да одобри използването на европейска гаранция за финансиране от ЕИБ на инвестиционна платформа в съответствие с портфейл от идентифицирани проекти и да налага подаване на бъдещи проекти или група от проекти на по-късни етапи, когато са окончателно разработени.

Процес на подаване и на одобрение на инвестиционна платформа по прозореца за МСП

Инвестиционни платформи могат да получат финансиране от прозореца за МСП под формата на дълг, капиталов инструмент и инструменти за секюритизация.

Организаторите на платформи (национални насърчителни банки или други) следва да се свържат с ЕИБ с искане за споделяне на финансирането.

Предложението ще бъде разгледано от ЕК и ЕИФ и впоследствие подадено за одобрение от Управителния съвет на ЕФСИ и Изпълнителния директор, след консултиране с Инвестиционния комитет.

[**Прозорец на Европейския инвестиционен фонд за МСП**](http://www.minfin.bg/bg/page/1063)

Прозорецът за МСП, който се създава чрез част от гаранцията за ЕФСИ, има за цел специално да подпомогне малкия и среден бизнес. Той се управлява чрез ЕИФ към ЕИБ и има за задача да осигури рисково финансиране за МСП и дружествата със средна пазарна капитализация (с до 3000 служители) чрез различни инструменти, осигуряващи по-добър достъп до финансиране, като фокусът ще бъде върху МСП.

**Типове предприятия, които могат да участват по линия на Прозореца на ЕИФ за МСП:**

Финансова подкрепа чрез ЕИФ и ЕИБ се предоставя за образувания, които имат до 3 000 служители, със специална насоченост към МСП и малки дружества със средна пазарн а капитализация, като:

* „малки и средни предприятия" (МСП) означават микро-, малки и средни предприятия съгласно определението в член 2 от [приложението към Препоръка 2003/361/ЕО на Комисията](http://eur-lex.europa.eu/legal-content/EN/TXT/PDF/?uri=CELEX:32003H0361&from=BG);
* „малки дружества със средна пазарна капитализация" означават образувания, които имат до 499 служители, които не са МСП;
* „дружества със средна пазарна капитализация" означават образувания, които имат до 3 000 служители, които не са МСП, нито малки дружества със средна пазарна капитализация;

*Видове възможна подкрепа*

а) предоставяне на оборотен капитал и инвестиции;

б) предоставяне на финансиране на риска от самото създаване до разрастването на МСП, новите предприятия, малките дружества със средна пазарна капитализация и дружествата със средна пазарна капитализация с цел заемане на водещи в технологично отношение позиции в иновативните и устойчиви сектори.

[**Кога и къде ще може да се кандидатства?**](http://www.minfin.bg/bg/page/1062)

Реалният старт на инициативата бе през месец септември 2015 г., но ЕИБ бе получила зелена светлина предварително да финансира проекти, които отговарят на определени от нея критерии, и които впоследствие да бъдат включени в гаранционното покритие на фонда. През месец септември 2015 г. бяха одобрени първите такива проекти.

Възможно е кандидатстване **директно** към ЕИБ или ЕИФ, без посредничество от държавата, в зависимост от типа желано финансиране - Прозорец за МСП - ЕИФ и Инфраструктурен и иновационен прозорец - ЕИБ.

Правителството на Република България обяви също така, че ще партнира с Българската банка за развитие (ББР) по линия на съфинансиране на проекти по ЕФСИ, като чрез нея ще се осигурят 100 милиона евро за инициативата. За допълнителна информация моля обръщайте се директно към ББР.

Предлагаме при възможност да консултирате проектната си идея с екипа на ЕИБ в България (<http://www.eib.org/infocentre/contact/offices/ue/bulgaria.htm>) или директно с централния офис на ЕИБ.

[**Възможности за техническа помощ**](http://www.minfin.bg/bg/page/1061)

В средата на месец септември 2015 г. бе създаден и [Европейския консултантски център по инвестиционни въпроси (ЕКЦИВ)](http://www.eib.org/eiah/about/index), в партньорство между Европейската инвестиционна банка (ЕИБ) и Европейската комисия (ЕК). Двете институции финансират създаването на ЕКЦИВ, като управлението се осъществява от ЕИБ.

ЕКЦИВ има за цел да подпомага процеса на разработване на проекти в Европейския съюз.  Консултантският център се изгражда на основата на експертизата на ЕК, ЕИБ, Националните насърчителни банки и Управляващите органи, отговорни за Европейските структурни и инвестиционни фондове  в държавите членки. ЕКЦИВ не предоставя финансиране.

Консултантският център координира мрежата от Национални насърчителни банки и Управляващите органи в държавите членки, като мрежата от партниращи институции продължава да се изгражда. Все още ЕКЦИВ функционира главно чрез централата на ЕИБ в Люксембург и местните офиси на ЕИБ.

ЕКЦИВ се състои от три допълващи се **компонента**:

* Единно входящо звено за широка гама от консултантски услуги, програми и инициативи за техническа помощ за публични и частни бенефициенти;
* Платформа за сътрудничество, обмен и споделяне на опит между партньорските институции;
* Инструмент за оценка и адресиране на нови потребности чрез разширяване на съществуващите консултантски услуги или създаване на нови такива, при възникване на необходимост.

Организаторите на проекти, публични институции и частни компании могат да получат техническа помощ, чрез която да бъдат подпомогнати техните проекти и да ги превърнат в готови за реализация, да получат консултация относно възможни устойчиви източници за финансиране на проектите, както и достъп до широка гама финансова и техническа експертиза.

ЕКЦИВ предоставя следния вид подкрепа:

* Подкрепа за проекти и инвестиции - консултантска и техническа помощ в идентифицирането, приоритизирането, подготовката, структурирането и изпълнението на инвестиционни проекти;
* Повишава използването на европейските фондове - консултантски услуги и помощ за изграждане на капацитет по отношение на използването на финансови инструменти по Европейските структурни и инвестиционни фондове (ЕСИФ);
* Достъп до финансиране - подобряване на общите условия за финансиране на публични и частни бенефициенти;
* Достъп до експертизата на местните партньори на ЕКЦИВ;
* Достъп до нови консултантски услуги - постоянно развитие на видовете услуги, ориентирано към търсенето.

ЕКЦИВ не е ограничен само до проектите, допустими за финансиране от ЕИБ.

В повечето случаи консултантските услуги са безплатни, въпреки че в някои случаи може да бъде поискано заплащане от частни бенефициенти.

На интернет страницата на [ЕКЦИВ](http://www.eib.org/eiah/) е публикувана [контактна форма](http://www.eib.org/eiah/contact/index), чрез която заинтересованите страни могат да инициират процедура по искане за подкрепа от ЕКЦИВ, както и на електронна поща eiah@eib.org .

Разглеждането на заявленията за консултантска помощ преминава през следните етапи:

* В случай, че въпросите са от общо естество или се търси сътрудничество с ЕКЦИВ, се осъществява контакт със заявителя;
* В случай, че бъде получено искане за финансиране:
	+ се осъществява контакт със заявителя, за да се разгледа проектът в подробности, и се изпраща проектният фиш;
	+ разясняване на ролята на ЕКЦИВ и насочване на клиента към финансовия източник ЕИБ (или ЕФСИ).
* В случай, че бъде получено искане за финансиране в комбинация с консултантска помощ или самостоятелно искане за консултантска помощ:
	+ се осъществява контакт със заявителя, за да се разгледа проектът в подробности, и се изпраща проектният фиш;
	+ се извършва предварителен анализ - изясняване на нуждите, разясняване на подробности по проекта, ЕКЦИВ служи за връзка със съответните служби на ЕИБ;
	+ се извършва първоначално стратегическо насочване на проекта - съответните звена на ЕИБ взаимодействат от името на ЕКЦИВ за допълнително разясняване и определяне на обхвата на нуждите на конкретния проект;
	+ се поема пълен ангажимент - техническите консултанти на ЕИБ или консултантите предоставят идентифицираните консултации, сътрудничеството се формализира с подписване на писмо за възлагане.

### Контакти

**Министерство на финансите, Дирекция**[**„Икономическа и финансова политика"**](http://www.minfin.bg/bg/page/51),

електронна поща: inv.plan@minfin.bg

телефони за връзка: 9859 2189, 9859 2164 и 9859 2182

Предлагаме, при възможност, да консултирате проектната си идея с екипа на ЕИБ в България  или директно с централния офис на ЕИБ.

**Контактна информация за ЕИБ:**

В България:

<http://www.eib.org/infocentre/contact/offices/ue/bulgaria.htm>

В централния офис в Люксембург:

<http://www.eib.org/infocentre/contact/index.htm>

**Контактна информация за Европейския консултантски център за инвестиционни въпроси:**

<http://www.eib.org/eiah/contact/index> и електронна поща: eiah@eib.org

**Контактна информация за ЕПИП:**

eipp-helpdesk@ec.europa.eu

Правителството на Република България обяви също така, че ще партнира с Българската банка за развитие (ББР) по линия на съфинансиране на проекти по ЕФСИ, като чрез нея ще се осигурят 100 милиона евро за инициативата. За допълнителна информация моля обръщайте се директно към ББР.

**Контактна информация за Българската банка за развитие:**<http://www.bbr.bg/bg/contacts>

**Консултантска услуга за финансовите инструменти в рамките на ЕСИФ във връзка с ЕФСИ:**[fi-compass](https://www.fi-compass.eu/)